**HRVATSKA ODVJETNIČKA KOMORA**

**DISCIPLINSKO TUŽITELJSTVO**

Koturaška 53

10000 ZAGREB

Zagreb, 5. lipnja 2019.

**I Z V J E Š Ć E**

**O RADU DISCIPLINSKOG TUŽITELJSTVA HOK-a**

**za razdoblje od 8. srpnja 2018. do 5. lipnja 2019.**

Godišnjoj Skupštini Hrvatske odvjetničke komore koja će se održati 6. srpnja 2019. godine, podnosim Izvješće o radu Disciplinskog tužiteljstva Hrvatske odvjetničke komore za razdoblje od 8. srpnja 2018. do 5. lipnja 2019. (u daljnjem tekstu: izvještajno razdoblje).

**Statistički podaci o radu Disciplinskog tužiteljstva HOK-a za izvještajno razdoblje**

U izvještajnom razdoblju zaprimljene su 624 disciplinske prijave, od čega su 372 prijave evidentirane u DT upisnik Disciplinskog tužiteljstva Hrvatske odvjetničke komore, dok su 252 disciplinske prijave evidentirane u DT-R upisnik Disciplinskog tužiteljstva Hrvatske odvjetničke komore.

U DT upisnik Disciplinskog tužiteljstva Hrvatske odvjetničke komore evidentirane su disciplinske prijave koje sadrže sve elemente potrebne za pokretanje disciplinskog postupka i temeljem kojih je pozivom na odredbu članka 106. stavak 1. Statuta Hrvatske odvjetničke komore pokrenut disciplinski postupak zbog postojanja osnovane sumnje u učin teže povrede dužnosti i ugleda odvjetništva.

U DT-R upisnik Disciplinskog tužiteljstva Hrvatske odvjetničke komore evidentirane su disciplinske prijave koje su odbačene pozivom na odredbu članka 105. stavak 1. Statuta Hrvatske odvjetničke komore jer iz istih ne proizlazi osnov sumnje u učin teže povrede dužnosti i ugleda odvjetništva. Ujedno su u navedeni upisnik evidentirane i disciplinske prijave na čiji sadržaj se provode izvidi radi provjere postojanja osnova sumnje u učin teže povrede dužnosti i ugleda odvjetništva.

a) Disciplinske prijave evidentirane u DT upisnik Disciplinskog tužiteljstva Hrvatske odvjetničke komore

U izvještajnom razdoblju donesena je meritorna odluka u 370 predmeta evidentiranih u DT upisnik. Struktura meritornih odluka, kako slijedi:

- odbačaj 298

- optužnica 60

- spojeno s drugim predmetima 12

U radu Disciplinskog tužiteljstva Hrvatske odvjetničke komore nalazi se 326 predmeta upisanih u DT upisnik, koji obuhvaćaju prijave zaprimljene u ovom izvještajnom razdoblju kao i prijave iz ranijih izvještajnih razdoblja. U velikom broju predmeta čeka se pravomoćno okončanje kaznenih, prekršajnih i drugih postupaka o kojima ovisi odluka u disciplinskom postupku, a zbog čega u tim predmetima nije donesena meritorna odluka

1. Disciplinske prijave evidentirane u DT-R upisnik Disciplinskog tužiteljstva Hrvatske odvjetničke komore

U izvještajnom razdoblju donesena je odluka o odbačaju u 226 predmeta upisanih u DT-R upisnik, 1 predmet je ustupljen Komisiji za ispitivanje troškovnika, 2 predmeta su spojena na druge predmete dok se u 58 predmeta provede daljnji izvidi radi provjere postojanja osnova sumnje u učin teže povrede dužnosti i ugleda odvjetništva. Navedeni podaci obuhvaćaju prijave zaprimljene u ovom izvještajnom razdoblju kao i prijave iz ranijih izvještajnih razdoblja.

Uzimajući u obzir navedene podatke iz DT i DT-R upisnika Disciplinskog tužiteljstva Hrvatske odvjetničke komore proizlazi da je Disciplinsko tužiteljstvo Hrvatske odvjetničke komore u ovom izvještajnom razdoblju riješilo ukupno 599 predmeta. Struktura meritornih odluka u navedenim predmetima, kako slijedi:

* odbačaj 524
* optužnica 60
* spojeno s drugim predmetima 14
* ustup 1

Ujedno proizlazi da Disciplinsko tužiteljstvo Hrvatske odvjetničke komore, na dan podnošenja ovog Izvješća, ima u radu ukupno 384 predmeta, koji obuhvaćaju prijave evidentirane u DT i DT-R upisnik Disciplinskog tužiteljstva Hrvatske odvjetničke komore.

Analizirajući navedene podatake proizlazi da je u ovom izvještajnom razdoblju zaprimljen gotovo identičan broj disciplinskih prijava (624) kao i u prošlom izvještajnom razdoblju (617), što ukazuje da je Disciplinsko tužiteljstvo Hrvatske odvjetničke komore i nadalje opterećeno s kontinuiranim priljevom velikog broja novih disciplinskih prijava. Ujedno proizlazi da je Disciplinsko tužiteljstvo Hrvatske odvjetničke komore do dana podnošenja ovog izvješća riješilo veliki broj disciplinskih predmeta koji se gotovo podudara s brojem novo zaprimljenih disciplinskih predmeta.

U izvještajnom razdoblju, dužnost zamjenika disciplinskog tužitelja obnašali su cijenjene kolegice i kolege: Stjepan Babić, Hermina Božanić, Martina Feketić Sučić, Vinka Ježina, Hrvoje Krivić, Zdenko Krstić, Slaven Luštica, Domagoj Miličević, mr.sc. Višnja Mišin, Tomislav Mraz, Ana Sabljar, Vatroslav Šego, Jasna Špiranović, Ana Tošev, Davor Ukalović, Petra Vuksanović, Mario Vrabac te Zorana Živković.

Ovim putem se zahvaljujem na kvalitetnom, savjesnom i odgovornom obnašanju dužnosti svim mojim zamjenicima te našem stručnom suradniku, poslovnom tajniku Hrvatske odvjetničke komore, gospodinu Ivanu Peniću, na stručnoj pomoći pri ustrojavanju sudske prakse, arhive te baze podataka odjela za disciplinske postupke Hrvatske odvjetničke komore kao i administrativnim referentima Hrvatske odvjetničke komore, gospođama Ljiljani Adamić i Vesni Cavor na nesebičnoj pomoći u svakodnevnom radu i vođenju kompletne administracije Disciplinskog tužiteljstva Hrvatske odvjetničke komore.

 DISCIPLINSKI TUŽITELJ

Alen Jakobović, v.r.